2010年冬季奧林匹克運動會阿爾巴尼亞代表團

2010年2月12號至28號，温哥華舉辦冬季奧林匹克運動會，阿爾巴尼亞有派團出賽。今次係阿爾巴尼亞第二次參加冬奧。今次嘅代表團有一位運動員，佢係高山滑雪選手艾莊·托拉，佢參加咗兩項賽事，得到最好嘅成績係男子迴轉滑雪第48名。

背景 
阿爾巴尼亞喺1972年慕尼黑第一次參加奧運，之後就隔咗20年，去到1992年巴薩隆拿奧運先再參加，之後就每屆夏季奧運都有參加。直至目前阿爾巴尼亞喺夏奧同冬奧都未攞過獎牌。2006年拖連奴冬奧係阿爾巴尼亞第一次參加冬奧，而今次溫哥華冬奧就係第二次。今次代表團有一位參賽者，佢係高山滑雪運動員艾莊·托拉，佢被選位開幕典禮同閉幕典禮嘅持旗手。艾莊·托拉亦都係2006年冬奧阿爾巴尼亞唯一一位參賽者。

高山滑雪 
艾莊·托拉喺1986年12月15號出世，參加溫哥華冬奧嘅時候23歲。喺2006年拖連奴冬奧佢都有代表阿爾巴尼亞參賽。喺2月23號，佢參加男子大曲道項目，兩次嘅成績分別係1分27秒同1分31秒，喺81個完成賽事嘅參賽者之中排第63位。喺2月27號，佢參加男子迴轉滑雪，喺第一輪嘅賽事入面，佢錯過咗一個旗門，要走返過去，最終時間係1分33秒，可以話係好慢；第二輪就快啲，成績係1分9秒，由於總成績係計兩輪嘅時間加埋，佢最後排第48名，係所有完成賽事嘅參賽者之中最後一名。

2010年冬季奧林匹克運動會各國代表團
各年冬季奧林匹克運動會阿爾巴尼亞代表團
2010年阿爾巴尼亞運動